Rowers slaan toe op dierekliniek in Khayelitsha | Netwerk24
Rowers slaan toe op dierekliniek in Khayelitsha
Deur Warda Meyer 08 November 2018 23:02
Die Mdzananda-dierekliniek in Khayelitsha is Donderdag deur twee gewapende mans beroof terwyl ’n derde verdagte buite wag gehou het. Die kliniek het op hul Facebook-webblad gesê daar was vier vroue ten tyde van die rooftog in die kantoor en hulle is almal in ’n kantoor toegesluit voordat die rowers gevlug het.
“Hulle het ’n vuurwapen gewys en gevra waar die geld is. Ons geld is gewoonlik veilig weggesluit, maar hulle het op een of ander manier geweet dat ons pas die geld getel het en dat ons op die punt was om die geld te gaan bank,” is in die Facebook-plasing gesê.
Volgens die werknemers is ’n aansienlike bedrag geld geroof en het dit ook skenkings ingesluit.
“Hulle het ingekom, die geld gevat en probeer om ons skootrekenaars en selfone te vat. Ons persoonlike geld en ons motorsleutels is ook gevat.”
Een van die rowers was simpatiek teenoor hul pleidooi om die skootrekenaars te los omdat al die kliniek se werk daarop gestoor is, het een werknemer gesê.
Die voorval volg nadat die kliniek se mobiele-kliniek se bestuurder verlede week ook met ’n vuurwapen gedreig en beroof is.
Die dierekliniek het ’n beroep gedoen op enige skenkings om te help dek wat van hulle geroof is.